钦定古今图书集成/理学汇编/字学典/第105卷 > 杨钜
## 钦定古今图书集成/理学汇编/字学典/第105卷 > 杨钜

按《唐书艺文志》：“杨钜，字文硕，收子也。昭宗时翰林学
士，吏部侍郎。”

按《宣和书谱》，杨钜喜作字，得正书体，其沈著处有类
锺繇，而点画则柳公权法也。当时赠𧦬光草书诗序
者，无虑数十人，而各出一家之见以附载于文。独钜
之立论，以性之与习自是两途，有字性不可以无学，
有字学者复不可以无性。故其为言曰：“习而无性者，
其失也俗；性而无习者，其失也狂。”盖谓有规矩绳墨
者，其习也，至于超诣绝尘处，则非性不可。二者相有
以相成，相无以相废，至此然后可以论书。欤又为说
曰：羲之七子，独献之能嗣其学，则知用此以求古人，
庶几天下书眼同一纲纽耳。噫钜之能为此论，则能
知书之病也夫。今御府所藏正书一：《赠𧦬光草书序》